ERC ha reclamat a l'Ajuntament de Barcelona el tancament "immediat" dels locals d'oci nocturn del Port Olímpic. El portaveu del grup municipal d'ERC, Jordi Coronas, ha anunciat que faran una proposició a la comissió d'Ecologia, Urbanisme i Mobilitat en aquest sentit perquè és un "disbarat" que els locals continuïn operant quan la concessió va caducar al maig. La mateixa proposició inclou la petició de resoldre la concessió de la C-1004, que va de l'Institut de Recerca Biomèdica a l'espigó de Bac de Roda i que va vèncer el passat juny, per tal que el consistori pugui gestionar la totalitat de les llicències i estudiar el canvi d'usos. "Tenim el risc de menjar-nos una concentració de locals d’oci nocturn", ha alertat el republicà. D'altra banda, la regidora Gemma Sendra ha explicat que portaran un prec sobre polítiques digitals a la Comissió de Drets Socials perquè "no hi ha equitat ni igualtat en l'àmbit digital ni  polítiques de l’Ajuntament que les garanteixin". La regidora ha assegurat que durant la pandèmia més de 19.000 llars vulnerables a la ciutat no han tingut cap tipus de connexió a la xarxa i en 12.000 d’elles hi conviuen infants i adolescents, per això ha destacat que el pla de polítiques digitals ha de prioritzar l’àmbit educatiu.  Pel que fa a la resta de propostes que el grup d'ERC portarà a les comissions de juny, Sendra ha destacat la petició de crear un nou recurs en el marc de Barcelona Activa dirigit a la promoció dels sectors culturals i educatius. Eemanaran també acordar conjuntament amb Barcelona Activa i el Departament d’Afers Socials la creació d’una Oficina del SOC especialitzada en ocupació dels sectors creatius per acompanyar els professionals en la cerca de noves sortides professionals. D'altra banda, instaran al govern municipal a reconèixer el problema de l'infrahabitatge i la sobreocupació com "una prioritat" i que doti de recursos humans, materials i econòmics per oferir una solució habitacional digna a les persones afectades. També preguntaran sobre les mesures excepcional de gestió de l'espai públic, arran de l'augment destinat a terrasses o les cues als establiments.  Per últim, ERC proposarà crear un grup de treball que abordi la del Reglament Orgànic Municipal (ROM) per assolir la modernització de la institució.

Summary: ERC reclama el tancament "immediat" dels locals d'oci nocturn del Port Olímpic de Barcelona


El president de la Generalitat, Carles Puigdemont, acompanyat del vicepresident del Govern, Oriol Junqueras, el conseller de Territori i Sostenibilitat, Josep Rull, a més de l'expresident de la Generalitat, Artur Mas, han fet el viatge inaugural del nou tram de la línia 9 (L9) del metro de Barcelona. En l'acte també hi participen els alcaldes dels tres municipis que connecta aquest nou ramal, l’alcaldessa de l’Hospitalet de Llobregat, Núria Marín; l’alcaldessa de Barcelona, Ada Colau, i l’alcalde del Prat de Llobregat, Lluis Tejedor.  La línia 9 Sud del Metro de Barcelona obre finalment les portes aquest divendres a partir de les 15.00 hores, amb l’entrada en funcionament de 15 noves estacions i 20 quilòmetres de xarxa ferroviària entre les parades de Zona Universitària i Aeroport T1. L'acte no ha comptat amb la presència de la ministra de Foment, Ana Pastor, que va denunciar un "veto" del Govern perquè cap representant de l'Estat assistís a l'acte inaugural de la infraestructura suburbana que unirà la T-1 i Zona Universitària. Per contra, la Generalitat va negar-ho esgrimint que havien enviat una invitació a la ministra aquest mateix dijous i que també s'havia convidat la directora de l'aeroport, Sònia Corrochano.  La nova infraestructura unirà finalment els municipis de Barcelona, l’Hospitalet de Llobregat i el Prat de Llobregat amb les dues terminals aeroportuàries de la capital catalana. La freqüència de trens de la línia 9 Sud serà de set minuts en dia laborable, tot i que aquest interval es podrà reduir a menys de 4 minuts entre algunes estacions quan es produeixin esdeveniments que generin un gran impacte en la mobilitat.

Summary: Les autoritats fan el viatge inaugural de la línia 9 Sud de metro


Quatre detinguts a Reus per tinença de droga preparada per a la venda. Les quatre persones detingudes viatjaven en el mateix vehicle. Els Mossos d’Esquadra els han detingut, acusats d'un delicte contra la salut pública, i se'ls ha obert diligències per la tinença de substàncies estupefaents fraccionada i preparada per a la seva venda. Segons informen fonts municipals, la detenció va tenir lloc en el marc d'un dispositiu policial conjunt de Mossos i Guàrdia Urbana de Reus, de seguretat ciutadana i civisme, en el qual, a part dels quatre detinguts per un delicte contra la salut pública, es van identificar un total de 29 persones i es van controlar fins a 18 cotxes, que van donar lloc a dues denúncies per incompliment de la normativa de circulació i a la retirada d'un vehicle.  El dispositiu es va situar durant la tarda de dijous en quatre punts de la ciutat: el passeig Mata, l'avinguda de Sant Jordi, la plaça de la Pastoreta i l'avinguda dels Països Catalans. Aquests operatius conjunts de seguretat ciutadana i civisme formen part de la campanya de vigilància que els cossos de seguretat porten a terme en diferents zones de la ciutat de manera coordinada per a la prevenció de la delinqüència.


S'han venut 77.955 entrades, corresponents a 63.405 entrades de sessions i 14.550 entrades d'abonaments ACN Barcelona.-La 48a. edició del Sitges - Festival Internacional de Cinema Fantàstic de Catalunya ha incrementat  les xifres corresponents a la venda d'entrades i al nombre d'espectadors respecte l'any passat. Segons les dades recollides fins a la finalització del Festival, en l'edició d'enguany s'han venut un total de 77.955 entrades, corresponents a 63.405 entrades de sessions i 14.550 entrades d'abonaments, un 20,8% més respecte la passada edició (64.509). Paral·lelament, Sitges 2015 ha significat també un increment del 23,1% respecte l'any passat en el capítol d'ingressos per vendes. Unes dades que el certamen ha presentat com un rècord en els registres del festival.  El director de la Fundació organitzadora del Festival, Xavier Duran, ha fet una valoració molt positiva d'aquesta 48a edició: "És un any en què s'han batut rècords d'assistència i de venda d'entrades. Ja des de l'inici, la prevenda d'abonaments i packs va marcar un bon ritme, fins arribar finalment a un increment del 95% de packs i abonaments venuts respecte el 2014. Es tracta d'un senyal indubtable de la fidelitat del públic del Festival, que ha mostrat el seu entusiasme i ha fet cues llarguíssimes durant tots els dies".  Duran ha recalcat que l'assistència a totes les sales ha estat massiva i, per això, ha valorat positivament "la presa de decisió respecte l'obertura d'una quarta sala, la Tramuntana, que es mantindrà de cara a properes edicions. També s'han obert noves vies de col·laboració en l'àmbit industrial, acadèmic i de patrocinis, amb diverses iniciatives que han donat molt bon fruit i en les quals insistirem de cara al futur".  Per la seva part, el director del Festival, Àngel Sala, s'ha mostrat molt satisfet amb els resultats econòmics i de programació obtinguts en aquesta edició: "La interactivitat de la programació amb el públic i els convidats, la seva implicació i el nivell de consens respecte a la qualitat dels títols presentats en les diferents seccions són grans titulars en una edició que ha marcat una clara tendència del gènere cap al terror d'autor i l'heterodòxia del fantàstic en la seva capacitat per combinar-se, fins i tot fagocitar altres gèneres com és el cas del western".

Summary: El Festival de Sitges augmenta un 20,8% les entrades venudes respecte el 2014 i un 23,1% els ingressos per vendes


La 50a edició de la Cantada d’Havaneres de Calella de Palafrugell arriba carregada d’iniciatives commemoratives pel mig segle d’aquesta tradició marinera al municipi. La gastronomia és una de les protagonistes de l’aniversari, a través de la tapa ‘L’Havanera’ que Joan Roca ha creat per a l’ocasió i que s’ha presentat aquest dijous a Barcelona. A més, el gelater Joan Domingo ha creat un gelat de cremat en motiu de l’aniversari. Entre les activitats especials d’enguany destaca la participació de Sílvia Pérez Cruz a la cantada del 2 de juliol, o l’edició del CD ‘Havaneres mestisses’, on el Grup Enderrock recopila cançons del repertori de joves grups catalans que versionen havaneres. Després d’haver presentat el gruix de les activitats commemoratives el passat mes d’abril, aquest dijous els diversos actors implicats en la celebració han posat l’accent en les iniciatives de caràcter gastronòmic i musical.  En un acte a l’antiga Fàbrica Damm a Barcelona, s’ha presentat –i catat- la tapa ‘L’Havanera’, un plat encarregat a l’equip del xef Joan Roca amb voluntat que “es converteixi en “una nova icona de la gastronomia empordanesa”, segons ha manifestat el regidor de Promoció Econòmica de Calella de Palafrugell, Albert Gómez.  ‘L’Havanera’ és una tapa basada en la “senzillesa” –ha exposat Roca-, que té forma de ‘cubano’ i que uneix seitó amb anxova, embolicats amb una làmina fina de papada curada de porc i una última làmina de pa torrat. D’altra banda, el prestigiós gelater local Jordi Domingo, és l’artífex d’un gelat creat també ad hoc amb gust de cremat. Joan Roca s'ha mostrat feliç de posar "la seva maquinària de creativitat" al servei de quelcom" tan emblemàtic com les havaneres", més enllà de l'efemèride". "Sempre ens tindreu al nostre costat, aprofiteu-nos"", ha dit als responsables municipals de l'Ajuntament de Calella de Palafrugell.  En l’àmbit musical, i com ja es va anunciar, Sílvia Pérez Cruz serà el nom propi d’aquesta edició de la Cantada d’Havaneres de Calella de Palafrugell. La cantant nascuda a Palafrugell i filla del compositor i cantant d’havaneres Cástor Pérez pujarà a l’escenari de la platja del Port Bo la nit del 2 de juliol per participar en la Cantada, juntament amb els grups Bergantí, Peix Fregit i Port Bo. A banda de l’acte oficial, tindrà lloc aquell mateix cap de setmana de l'1 al 3 de juliol un festival al voltant de la Cantada amb els concerts gratuïts de Sara Pi, Les Anxovetes, Eduard Gener, Unión Havanera, Els Cremats, Judith Neddermann, Sanjosex, Pau Alabajos, entre d'altres. Per altra banda, Andrés Calamaro, com ja es va anunciar, actuarà al festival de cultura i acció ÍTACA. I més enllà d’aquella nit, el Grup Enderrock s’ha sumat a les celebracions del 50è aniversari de la Cantada editant un disc recopilatori de cançons actuals de grups mestissos catalans que versionen clàssics de l’Havanera. Destaca el fet que en la seva majoria no són creacions fetes per encàrrec en motiu de l’aniversari, sinó que formen part dels respectius repertoris dels grups i moltes d’elles ha estaven editades en els seus àlbums.  Pel què fa al cartell de la Cantada, obra de Tano Pisano, “vol plasmar al·legòricament” el lligam sentimental que existeix entre Calella i Cuba a través de les Havaneres. La imatge del cartell no es desvetllarà fins aquesta tarda, a Girona.  La Cantada d’Havaneres de Calella de Palafrugell ha marcat els començaments dels estius a la Costa Brava des de 1966. Any rere any, cada primer dissabte del mes de juliol, l’esdeveniment ha aconseguit instaurar i consolidar una tradició musical i cultural que ha arrelat a Calella de Palafrugell, i que abans d’això s’escoltava únicament “en algunes tabernes”, ha recordat el regidor Gómez.

Summary: Una tapa i un gelat amb DO per celebrar 50 anys de la Cantada d’Havaneres de Calella de Palafrugell


Un incendi ha cremat aquest diumenge al matí el magatzem d'una botiga a Malgrat de Mar (Maresme), segons han informat els Bombers de la Generalitat. L'avís del foc s'ha rebut a les 09.07 hores al número 53 del carrer de Sant Esteve. 8 dotacions dels Bombers han treballat en l'extinció de les flames, que es trobaven concentrades al magatzem de la botiga –que consta de planta baixa i soterrani- i han provocat una gran fumarada. Fins a tres habitatges propers han quedat afectats pel fum però els seus inquilins no s'han vist obligats a abandonar les cases. No consten ferits. Després d'extingir el foc al magatzem, els Bombers també han fet tasques de ventilació als habitatges amb l'ajuda de la Policia Local de Malgrat de Mar.

Summary: Un incendi crema el magatzem d'una botiga a Malgrat de Mar sense deixar ferits


L'arquebisbe d’Urgell, Joan-Enric Vives, ha enviat una carta a tots els preveres i diaques de la seva diòcesi en la qual demana "mantenir obertes les esglésies" tot i l'expansió del coronavirus i aplicant, sobretot, totes les prevencions possibles. En aquest sentit, considera que, en aquest moment, cal "pregar en les epidèmies i ajudar a pregar i ser propers als qui sofreixen i passen per l'angoixa de la malaltia". A la missiva també afirma: "Sóc dels que penso que de cap manera ens hem de deixar endur per les pors o per comportaments col·lectius desproporcionats". Tot i això, deixa en mans de cada mossèn dur a terme les mesures que cregui necessàries, com ara "treure l'aigua beneïda, donar-se la pau, o decidir com rebre la comunió". Vives explica que, davant els avisos de les autoritats civils, cal revisar moltes activitats comunitàries però, tot i això, demana al clergat que "sostingui" a les persones que estiguin infectades, les de la tercera edat i famílies i les que estiguin més angoixades. "Visiteu i no deixeu de portar la comunió i el sagrament de vida a ancians i malalts". A més, conclou la seva carta afirmant que el fet que els temples religiosos estiguin oberts "els donarà suport i fortalesa".  La Seu tanca equipaments i suspèn el mercat setmanal D'altra banda, la Seu d'Urgell tancarà a partir de demà alguns equipaments, com ara la Biblioteca Sant Agustí, el Punt Òmnia o l'Agrupament Escolta i Guia Urgellenc (el Cau), a més de les escoles municipals de música, dansa, art i esportives, l'Escola d'Adults i l'Escola Oficial d'Idiomes. Aquesta mesura se suma a l'aturada de l'activitat de tots els centres educatius de la ciutat: llar d'infants, escoles, col·legis, instituts, centre obert i PTT. Des del consistori també han indicat que es suspèn el mercat setmanal, així com l'activitat comercial Botigues al Carrer i l'inici del cicle Parlem de Formatge, que s'havien de dur a terme aquest dissabte. També dins l'àmbit cultural s'ha decidit ajornar el concert de The Sey Sister que estava programat per aquest divendres i s'ha anul·lat l'espectacle teatral Comedy de Peter Shub, ja que la gira que havia de fer per tot Catalunya ha quedat cancel·lada. Un altre esdeveniment que s'ha suspès és la Copa d'Espanya de Piragüisme d'Eslàlom Olímpic, inicialment prevista pels dies 21 i 22 de març. També s'han anul·lat totes les competicions esportives que s'havien de dur a terme en les pròximes dues setmanes, seguint el què han determinat les diferents federacions en rebre les indicacions de la secretaria general de l’Esport.

Summary: Vives demana "mantenir obertes les esglésies" tot aplicant totes les precaucions possibles pel coronavirus


Al voltant de 1.700 alumnes d'arreu de Catalunya passaran durant aquesta setmana per la 17a edició del Mercat Escolar de la Prehistòria al Parc Prehistòric de les Coves del Toll de Moià. La directora del Museu de Moià, Marta Fàbrega, ha explicat a l'ACN que la recreació del poblat prehistòric permet que els alumnes gaudeixin en primera persona d'una "immersió plena" al món de la prehistòria i fer-se a la idea sobre aspectes bàsics com per exemple com es vivia en aquella època, quines eines utilitzaven per caçar o com s'encenia un foc. Durant tot el matí, alumnes de diferents escoles del país, dividits en petits grups, han anat passant per cadascun dels nou tallers per, entre d'altres, preparar-se un aperitiu a base de fruits secs i mel o construir-se el seu propi 'brunzidor', una eina que feia música i el so també alertava de perill. Un cop acabades les activitats, els alumnes han realitzat una visita guiada a les Coves del Toll, l'indret on vivien els prehistòrics.

Summary: Uns 1.700 alumnes catalans es capbussen de ple en la prehistòria a les Coves del Toll de Moià


La sala contenciosa-administrativa del Tribunal Superior de Justícia de Catalunya (TSJC) ha anul·lat aquest dimarts l'elecció i proclamació de Carles Pellicer (JxCat) com a alcalde de Reus per la negativa dels tres regidors de la CUP de jurar o prometre acatar la Constitució. Pellicer va ser elegit pels vots de la seva formació, ERC i Ara Reus, mentre els tres cupaires van fer un vot nul, ja que van escriure el nom de Noemí Llauradó, cap de llista d'ERC que no es va presentar a la investidura arran del pacte amb Junts. De tota manera, en haver estat una votació secreta, el tribunal considera que la votació s’ha de repetir perquè no hi ha evidències de què va votar cada regidor. El recurs el va presentar el 20 de juny el cap de llista de Vox a la ciutat i número 2 de la formació a la demarcació. ERC i Junts es van oposar al recurs, mentre la fiscalia va instar a admetre'l a tràmit només en el cas dels regidors cupaires. El recurs contenciós-electoral pretenia anular el nomenament com a regidors de les membres de Junts Montserrat Vilella i Maria Teresa Pallarès, d'ERC, Noemí Llauradó, Daniel Recasens, Montserrat Flores, Carles Prats, Marina Berasategui i Òscar Subirats, i dels tres cupaires: Marta Llorens, Edgar Fernández i Mònica Pàmies. També demanava anul·lar totes les votacions en les que haguessin participat perquè no haurien adquirit la condició plena de regidors per "frau de llei, desnaturalització o buidatge de contingut del jurament o promesa", ja que els regidors d'ERC i Junts havien promès o jurat "per imperatiu legal" o "perquè ho mana la llei". En el cas de la CUP la fórmula utilitzada va ser la següent: "Ni juro ni prometo, simplement acato un procediment forçada i obligada per la Junta Electoral Central".  L’acte de presa de possessió de l’acte de regidors va estar marcat per la intervenció de la candidata de Cs, Débora Garcia. En el seu discurs va opinar que la fórmula utilitzada pels regidors d’ERC, als quals va citar amb nom i cognom, no s’ajustava a la Constitució i va instar el president de la mesa d’edat a que els hi fes repetir per tal que acatessin escrupolosament la llei. Les seves paraules van provocar la reacció airada del públic. La petició no va ser atesa pel president de la mesa d’edat, Carles Prats (ERC). Els magistrats consideren que la fórmula d'ERC i Junts és vàlida i emparada en àmplia jurisprudència constitucional. En canvi, la fórmula de la CUP no deixa lloc a l'ambigüitat, diuen els magistrats. Però el tribunal recorda que els càrrecs electes estan obligats a jurar o prometre la Constitució, encara que no hi estiguin d'acord. "No es tracta que es faci el jurament o promesa condicionat, adulterat, limitat, trivialitzat o banalitzat, sinó senzillament que es nega explícita i obertament, sense cap dubte", argumenta. Aquesta falta d'acatament comporta que els regidors no tinguessin la condició plena de membres del plenari municipal, cosa que els impedia participar en la votació immediata de l'alcalde, que va ser elegit, en votació secreta i amb majoria absoluta. Això, segons el tribunal, comporta l'anul·lació de la votació i, per tant, de l'elecció i proclamació de Pellicer com a alcalde. Com que els vots mínims per la majoria absoluta són 14, i Pellicer en va obtenir 15, el tribunal considera que els tres vots de la CUP podien ser claus. La sentència, que només es pot recórrer davant del Tribunal Constitucional, dictamina que s'ha de procedir a una nova votació en tres mesos, tot i que l'Ajuntament ja ha anunciat que es farà aquest mateix dimecres. Impulso Ciudadano celebra la decisió Segons l'entitat espanyolista Impulso Ciudadano, la sentència deixa clar que per accedir al càrrec de regidor s'ha d'acatar expressament la Constitució i, que no poden participar en la constitució de les corporacions locals i en les eleccions d'alcaldes els que "se situïn al marge de la legalitat constitucional", com ha passat amb els tres regidors de la CUP de Reus que es van negar obertament a jurar o prometre la Constitució, manifestant que simplement acataven el procediment forçats i obligats per la Junta Electoral Central. En aquest sentit, l'entitat celebra la interpretació que ha fet el TSJC, que ha considerat que aquests electes no haurien d'haver participat en la votació per a l'elecció de l'alcalde, que va tenir lloc a la mateixa sessió constitutiva, i ha procedit a la seva invalidació. En relació a les fórmules utilitzades per altres electes independentistes de Reus, que complementaven la promesa d'acatament a la Constitució amb expressions aparentment incompatibles com l'adhesió als valors de la República catalana o la independència de Catalunya, Impulso Ciudadano considera que la sala ha adoptat un criteri "molt flexible", en el sentit que aquestes fórmules "amaguen un evident frau de llei". A la vista de l'anterior, reclamen que els càrrecs electes de Reus acceptin la interpretació efectuada pel tribunal, que exigeix l'acatament clar del text constitucional, de manera que la defensa de qualsevol legítim anhel polític només pugui realitzar-se per la via de la legalitat. Alhora, consideren pertinent simplificar la fórmula d'acatament i establir un procediment reglat que es limiti al compromís escrit del jurament o promesa de compliment pels electes i que eviti expressions fraudulentes o inadequades que contravinguin el principi de submissió dels poders públics a l'ordenament jurídic. Impulso Ciudadano assegura que manté una actitud ferma en defensa de la netedat dels processos electorals, "cosa que exigeix un comportament neutral per part de les institucions públiques". En aquesta línia, han assessorat candidats de diverses formacions que s'han posat en contacte amb l'entitat "preocupats per la protecció dels drets i valors constitucionals". Els seus serveis jurídics procediran a l'estudi de la sentència per si fos pertinent la interposició de recurs d'empara perquè el Tribunal Constitucional tingui ocasió de delimitar si són ajustades o no a dret totes les fórmules utilitzades.

Summary: El TSJC anul·la la proclamació de Pellicer com a alcalde de Reus per la negativa de la CUP a acatar la Constitució


La presidenta del PPC, Alícia Sánchez-Camacho, creu que confiar en C’s és “un vot desaprofitat” perquè és la “marca blanca” del PSOE i “còmplice de les polítiques d’atur i de crisi dels socialistes”. Sánchez-Camacho ha apel·lat als votants “decebuts amb el PP i que encara estan indecisos” a fer costat a la candidatura de Mariano Rajoy perquè, al seu parer, el 26-J es corre el risc que la política econòmica del govern espanyol estigui dirigida per un tripartit format per Podem, PSOE i C’s. “Si deixem la política econòmica en mans d’un govern ‘podemita’ a la grega, amb un Varoufakis com a ministre d’Economia, les pensions baixaran i el nostre estat del benestar es veurà afectat per un govern pèssim, demagògic, extremista i populista”, ha advertit en el marc d’una visita electoral a Reus. La presidenta del PPC ha cridat a “concentrar” el vot al PP per evitar “que Espanya segueixi paralitzada sis mesos més” i perquè és “l’únic partit que fa polítiques realistes per crear llocs de treball, per millorar les polítiques socials i per garantir la unitat d’Espanya”. Des de la capital del Baix Camp, Sánchez-Camacho ha advertit de la importància que la demarcació de Tarragona continuï tenint un diputat del PP al Congrés perquè “és el que porta inversions, creixement econòmic i llocs de treball”. En aquest sentit, segons la dirigent de la formació, el PP ha demostrat que aposta pel Corredor del Mediterrani, per la finalització de les concessions de les autopistes i per invertir en l’estació de trens de Tarragona. “Aquest és el nostre balanç, mentre que d’altres partits només fan demagògia i la crítica per la crítica basada en mentides”, ha etzibat.  Jordi Roca: "Catalunya està millor que fa quatre anys en serveis socials gràcies a les reformes del PP" Per la seva banda, el cap de llista al Congrés per Tarragona, Jordi Roca, ha afirmat que gràcies a les reformes del govern del PP, Catalunya està millor que fa quatre anys en matèria de serveis socials. Roca ha detallat que 100.000 persones més tenen targeta sanitària i que els catalans s’han estalviat 1.000 MEUR en farmàcia. “Tot i que el Govern volia fer-nos pagar un euro per recepta, ho vam poder aturar, i ara els catalans gastem menys i tenim més medicaments”, ha subratllat. El candidat ha explicat també que 11.000 persones més gaudeixen d’ajudes a la dependència, un àmbit en el qual han ampliat la cobertura “del 65 al 82%”. Roca ha destacat que el PP ha apujat les pensions “quatre vegades” i ha advertit que “les forces alternatives al PP, a Grècia per exemple les han abaixat dotze”. Per tot plegat, ha demanat el vot dels ciutadans perquè “seguim creant ocupació, que és la base fonamental de l’estat del benestar i qui paga els serveis socials”.

Summary: Sánchez-Camacho creu que donar suport a C’s és desaprofitar el vot perquè és la “marca blanca” del PSOE


L'actuació, que havia d'acabar abans de Nadal, s'ha allargat per la minuciositat de les tasques de neteja i millora del monument ACN Ripoll.-La restauració de la portalada del monestir de Ripoll no acabarà aquesta setmana, com estava previst, sinó que s'allargarà uns dies més amb la idea de tenir-ho enllestit abans o després de Reis. L'equip de tècnics, format per sis persones, està treballant intensament en la neteja i retirada parcial de les capes de resina sintètica de fa més de 50 anys per frenar la degradació d'una de les joies de l'art romànic català del segle XII. És una feina molt precisa i minuciosa on s'utilitzen pinzells, aspiradors i un làser per aconseguir recuperar el to original de la pedra que ha quedat enfosquida pel pas del temps.  Els treballs van començar el 19 de setembre i tot apunta que no estaran fins abans o després de Reis. S'utilitzen diferents tècniques, com ara la química i la microprojecció, però la més innovadora és la que es fa mitjançant un làser que permet netejar la pedra a través el raig de llum concentrat. Cal dir que no es podrà enretirar tota la capa sintètica que es va aplicar l'any 1964 perquè es podria posar en risc l'estabilitat de la pedra. Malgrat tot, els tècnics asseguren que la imatge del monument millorarà molt i que fins i tot es podran veure restes de policromia conservades durant segles.  Del que es tracta, en definitiva, és d'eliminar tots aquells elements i capes que s'han sobreposat de forma natural –com ara pols- o per l'acció de l'home en modificacions que s'han anat fent. Totes aquestes tècniques s'han estudiat minuciosament en els últims anys. Cal recordar que l'any 2014 es va celebrar un simposi internacional sobre la portalada durant el qual es van posar en valor tots els estudis que s'havien fet fins llavors i es van presentar unes conclusions.  Aquesta restauració és la més important des que l'any 1964 es va fer una intervenció per consolidar les escultures i on es va aplicar la capa de resina sintètica per frenar la degradació del monument. Els conservadors defensen que era la millor opció d'aquell moment i que ara s'ha decidit enretirar-la perquè la capa s'ha malmès i ha enfosquit la pedra.  Una altra actuació que va ser cabdal per a la conservació de la portalada va ser el tancament amb un atri l'any 1994 que va permetre des de llavors estabilitzar un conjunt monumental que fa uns 80 metres quadrats (11 de llargada i 7 d'amplada).  Un aspecte a destacar dels treballs és que, malgrat la instal·lació de la bastida, s'ha decidit mantenir les visites de tots els que vulguin gaudir del monument. La intervenció té un cost de 125.000 euros i l'executarà l'empresa Arcovaleno S. L. sota la direcció del CRBMC. Els treballs de neteja i consolidació els financen el Patronat del Monestir de Ripoll, la Diputació de Girona i el Departament de Cultura.

Summary: La restauració de la portalada de Ripoll finalitzarà a principis de gener


Més de 900 busos surten al llarg del matí d'arreu de Catalunya per participar a la manifestació de Barcelona amb el lema 'Us volem a casa'. El coordinador de l'ANC a Girona, Àdam Bertran, ha afirmat que és una xifra semblant a la de les mobilitzacions més massives i això fa pensar que la manifestació serà multitudinària. "Encara que hi hagi cert cansament, la gent no defalleix", ha afirmat. A Girona, 21 busos han sortit a les 9 del mati des de Fontajau. Entre el miler de persones que viatgen cap a Barcelona per participar a la manifestació hi ha en Josep Fullà. "Hem estat a Barcelona, hem estat a Brussel·les i hem estat a Girona, hem de continuar mobilitzats", ha afirmat.

Summary: Més de 900 busos surten d'arreu de Catalunya per participar a la manifestació de Barcelona amb el lema 'Us volem a casa'


El president de la Generalitat, Quim Torra, ha demanat al conseller d'Exteriors, Relacions Institucionals i Transparència, Alfred Bosch, que convoqui la Comissió Bilateral "el més aviat possible" per tractar els "incompliments, greuges i dèficits històrics" de l'Estat cap a Catalunya. Així ho expliquen des de Presidència aquest divendres al migdia, just després que el propi Bosch hagi atès la premsa al Parlament per rebutjar convocar la Comissió Bilateral -del qual n'és president- abans que comenci la taula de diàleg entre la Generalitat i la Moncloa. "Comencem primer amb el que és important, i després podrem parlar de tot", ha argumentat Bosch.

Summary: Torra demana a Bosch que convoqui la Comissió Bilateral "el més aviat possible" per tractar els incompliments de l'Estat


Els sindicats CCOO, UGT i Unió de Pagesos (UP) han demanat respecte per a les institucions catalanes i els seus dirigents després que el govern espanyol hagi decidit activar aquest dissabte l'article 155 de la Constitució. En aquest sentit, confien que es trobin una ''solució'' abans de la seva tramitació definitiva al Senat, perquè el que volen aplicar ''és surrealista''. Els líders de les tres organitzacions, Javier Pacheco, Camil Ros i Joan Caball, respectivament, han remarcat la necessitat de reclamar la llibertat dels presidents de l'ANC i Òmnium Cultural, Jordi Sánchez i Jordi Cuixart, i han qualificat el seu empresonament per ''sedició'' de ''vergonya indigne'' que passa per damunt de les ideologies i els principis democràtics de la llibertat de manifestació. El secretari general de CCOO, Javier Pacheco, ha denunciat la ''deriva autoritària'' del govern del PP després que hagi decidit activar l'article 155 de la Constitució espanyola amb uns socis que ''estan habilitant un marc de confrontació amb la negació de la trobada de solucions polítiques que necessita l'espai del consens amb el Govern i no la intervenció directa i la suspensió del mateix Govern i Parlament''. Segons Pacheco, s'intenta donar ''el cop més greu que s'ha fet en democràcia'' i confia que d'aquí a la tramitació definitiva del 155 al Senat ''es trobin camins necessaris per una solució diferent que mantingui el principal valor que tenim com a país que és la cohesió social''.  De la seva banda, el secretari general de la UGT, Camil Ros, ha volgut deixar clar que el que calia reivindicar aquest dissabte era la llibertat dels ''Jordis'', i ha qualificat el seu empresonament com a ''indigne i impresentable''. En aquest sentit, Ros s'ha mostrat convençut que a la mobilització hi havia gent que va votar sí, no o que senzillament no va anar a votar. És per això que ha volgut insistir, en un dia com avui, que s'ha decidit aplicar el 155, que cal seguir defensant la llibertat dels presidents de l'ANC i Òmnium demostrant el ''civisme i la llibertat d'expressió i manifestació'' de la ciutadania. Finalment, el coordinador nacional del sindicat agrícola UP, Joan Caball, ha apel·lat a ''l'humanisme pels companys catalans que han estat injustament empresonats per poder avançar com a país''. Caball ha demanat respecte pel Govern i el Parlament i també s'ha mostrat confiat que faran el que han de fer, ''escoltant el que demana la ciutadania que els va elegir democràticament''. Segons el líder d'UP ''cap cop d'estat mourà ni un pas i la ciutadania de Catalunya defensarà les seves institucions i els drets i llibertats del país''.

Summary: Els sindicats demanen respecte per les institucions catalanes i confien en una ''solució'' abans de la tramitació del 155


El Rock Fest Barcelona continua sumant bandes al seu cartell per a l'edició 2019 amb Dream Theater i Arch Enemy. El certamen, que se celebrarà del 4 al 7 de juliol al Parc de Can Zam de Santa Coloma de Gramenet, també incorpora al programa Böhse Onkel, UDO, Sacred Reich, Candlemass i King King, que s'afegeixen als ja confirmats Def Leppard, ZZ TOP, King Diamond, Demons & Wizards, Therion, Testament, Dee Snider, Napalm Death i Hammerfall.  Dream Theater, considerats els 'reis del metall progressiu' necessiten poca presentació. Amb el seu nou disc 'Week Over Over Time', la banda americana torna a Rock Fest Barcelona durant el festival europeu d'estiu. Qui acudeix al certamen per primera vegada és Arch Enemy, enmig de la gira de 'Will to Power', que una vegada més casa els particulars metalls extrems i la melodia. La banda acudeix a Rock Fest Barcelona per primera vegada en el cicle de gira "Will to Power" i amb un nou rècord a l'horitzó per a l'any que ve. La banda de rock alemany Böhse Onkelz arriba per primera vegada a l'Estat amb un espectacle exclusiu a Rock Fest Barcelona després d'un llarg període d'inactivitat en l'escena fins que es va recuperar el 2014.  A les noves incorporacions del cartell també destaca UDO, que seran al festival amb la cantant Udo Dirkschneider al capdavant, presentant el seu treball més recent, 'Steelfactory'.  L'essència del thrash metal més primitiu i pur serà representada a Rock Fest Barcelona gràcies al Sacre Reich. La banda de Phoenix va ser una de les bandes pioneres del gènere que, després d'un quinze anys de 1985 a 2000, es van tornar a reunir el 2007.  Els gegants suecs de doom metal Candlemass tornen a Rock Fest Barcelona després del seu concert de 2016 amb la seva única data espanyola el 2019. King King tornarà exclusivament a Rock Fest Barcelona 2019 per portar al públic a Santa Coloma de Gramenet la seva marca de rock dur amb influències del blues i el jazz. Els britànics, liderats per Alan Nimmo, van estrenar el seu últim disc d'estudi, 'Exile & Grace' i un EP de tres cançons, 'Outtakes and Rarities' en 2017.

Summary: Dream Theater i Arch Enemy, nous confirmats pel Rock Fest Barcelona 2019


El primer ministre francès, Jean Castex, ha desaconsellat aquest divendres als francesos que vagin a Catalunya pels rebrots de covid-19. Davant una situació sanitària "degradada", Castex ha dit que les autoritats franceses estan "en discussió" amb les espanyoles i les catalanes perquè "vigilin que el flux d'Espanya a França sigui el més limitat possible". En una visita a l'aeroport de Roissy, Castex ha dit que hi haurà una "gran vigilància" a la frontera per "protegir els ciutadans":

Summary: El primer ministre francès recomana als francesos evitar anar a Catalunya


L'expresident de la Generalitat i president del PDeCAT, Artur Mas, s'ha pronunciat per primera vegada sobre les conseqüències que ha tingut l'anunci de la investigació a Germà Gordó pel cas del 3% en una entrevista al digital 'Elnacional.cat'. Gordó ha abandonat les files del PDeCAT i de Junts pel Sí, però no ha deixat l'escó del Parlament com li exigien ambdues formacions. Mas ha considerat que la decisió del partit que presideix va ser "tan necessària com injusta". Mas ha recordat que el moment polític actual exigeix "exemplaritat pública", i és en aquest sentit que considera que la decisió del PDeCAT va ser necessària. Alhora, però, recorda que Gordó defensa fermament la seva innocència, i considera que fer-lo plegar quan tot just s'ha obert la investigació és debilitar la presumpció d'aquest estat. És en aquest sentit que considera que la decisió va ser injusta. Mas també ha defensat la decisió de Marta Pascal, que hores després que el partit pactés amb Gordó que deixaria la presidència de la Comissió de Justícia del Parlament li va demanar en un tuit de fer un pas al costat, perquè entén que el PDeCAT "neix com un partit nou, amb aquesta voluntat inequívoca de ser exemple públic en tot, i òbviament també des del punt de vista de les bones pràctiques". Pel que fa a la decisió de Gordó de mantenir l'escó, Mas ha afirmat que ho respecta. "Jo no jutjo la decisió de Gordó des d’un punt de vista personal i humà. Com el conec i sé que és una persona que es defensarà fins al final, perquè sempre ho ha fet, i que és capaç d’aguantar molta pressió, perquè sempre ho ha fet, puc arribar a entendre que a nivell personal i humà prengui les decisions que està prenent". També ha considerat que no va ser un error incloure Gordó a les llistes de Junts pel Sí i ha recordat que en aquell moment no hi havia cap investigació oberta contra l'exconseller de Justícia en la seva època com a president de la Generalitat. A més ha recordat que el tribunal que ara l'investiga havia decidit anteriorment no fer-ho i, en aquest sentit, ha afirmat que la "pressió social també afecta els tribunals, segurament". Finalment, sobre el fet que hagi tardat diversos dies a pronunciar-se sobre l'afer, Artur Mas ha assegurat que fins ara ningú li ho havia preguntat, i ha afegit: "Si hagués estat president de la Generalitat o un president executiu del partit, evidentment m’hauria pronunciat en poques hores, però jo no sóc ni president de la Generalitat, ni sóc un president executiu dins del partit, se’m pot informar, se’m pot consultar, però no sóc la persona que pren les decisions el dia a dia".

Summary: Mas considera la solució del PDeCAT sobre Gordó "necessària però injusta"


La Generalitat ha donat resposta a l’ultimàtum de 24 hores del Ministeri d’Hisenda per aclarir l’increment de 6.150 euros en una partida pressupostària destinada a l’organització, gestió i seguiment de processos electorals. Segons fonts del departament d’Economia, a la seva resposta el Govern assegura que aquesta partida no té “res a veure” amb el referèndum i que es tracta d’una despesa “corrent” que respon al manteniment d’un sistema de gestió de la informació d’un organisme que depèn del Centre de Telecomunicacions i Tecnologies de la Informació (CTTI). L’executiu català considera que el Ministeri d’Hisenda busca fer “extraordinària” una qüestió “ordinària” perquè el Govern ha respost multitud de cartes d’aquest estil des del 2012.

Summary: La Generalitat respon l’ultimàtum d’Hisenda assegurant que la partida de 6.150 euros no té res a veure amb el referèndum


Prop d’un centenar d’activistes convocats per la plataforma Stay Grounded (Queda’t a terra, en català), s’han mobilitzat aquest diumenge a la Terminal 1 de l’aeroport del Prat per exigir l’aturada del projecte d’ampliació de les instal•lacions. Una trentena de membres del col•lectiu, format per entitats ecologistes i contràries a l’augment de turisme, s’han assegut en línia al terra de la zona d’arribades. Vestits amb granotes vermelles, han volgut escenificar el límit “infranquejable” del volum de vols i passatgers que anualment ja acull l’aeroport. Consideren que és “insostenible” parlar d’una ampliació degut a la situació “d’emergència climàtica” que, diuen, hi ha arreu del món. Als membres vestits de vermell els han acompanyat més de 60 activistes vestits de turistes, amb to satíric.

Summary: Un centenar d’activistes es manifesten a la T1 de l’aeroport del Prat per exigir que s’aturi el projecte d’ampliació


El president del grup parlamentari de Catalunya Sí que es Pot (CSQP), Lluís Rabell, ha esperat que la cimera d’aquest divendres inici el camí d’un referèndum pactat. En declaracions als mitjans en la seva arribada al Parlament, Rabell ha dit que la trobada ha de servir perquè totes les forces socials i polítiques es comprometin a treballar per “mobilitzar l’opinió pública a empènyer el govern espanyol a celebrar un referèndum”, un referèndum que ha reiterat que ha de ser “amb garanties, reconeixement internacional, inclusiu i al que se senti cridat tota la ciutadania” i que ha de ser “pactat”. D’altra banda, ha celebrat que la trobada “refà la unitat” del Pacte Nacional del Dret a Decidir i ha constat que buscar dreceres “no funciona”.

Summary: Rabell espera que la cimera iniciï el camí d’un referèndum pactat


La consellera de Salut, Alba Vergés, ha reivindicat que el seu model sanitari és ja molt diferent al que va construir la "sociovergència" quan manava a la Generalitat, a les diputacions i als ajuntaments. Aquell sistema, ha dit, "es va fer amb mirada d'home, amb mirada de metge i del poder que hi havia en aquell moment". "Ara hi ha una gran diferència", ha assegurat durant el torn de rèplica en el marc del debat al Parlament sobre la situació sanitària. D'altra banda, la consellera també ha aprofitat per recriminar el "circ" que hi ha a Madrid, on el govern espanyol i el de la comunitat només es posen d'acord en "un escenari ben bonic ple de banderes". "Aquesta és la resposta i la seva lleialtat que donen a la ciutadania?", ha preguntat. Vergés ha defensat que l'actual sistema de salut està basat en la universalitat de la salut i en el territori, i ha subratllat que s'ha acabat amb situacions com les del cas Innova a Reus. "Volem deixar algunes rèmores del passat que han fet mal al nostre sistema sanitari", ha reconegut. També ha assegurat que durant la pandèmia no han tingut "cap recança" a l'hora de parlar amb totes les administracions. "No hem deixat mai cap cadira buida", ha indicat. La consellera  ha remarcat que "la lleialtat és precisament parlar amb totes les administracions", i ho ha contrastat amb el que està passant a Madrid, tot recordant que les conseqüències les paga la ciutadania. Aquí també ha aprofitat per recriminar a l'Estat la mala gestió de l'Ingrés Mínim Vital o que no es reguli un permís per cura d'infants quan aquests s'han de confinar. En canvi, ha lamentat que els pressupostos incloguin una despesa militar de 20.000 MEUR. "Nosaltres som un país que defensem les ciències de la vida i de la salut, i no la indústria militar", ha etzibat. Sobre la situació de l'atenció primària, Vergés ha reconegut que s'està treballant ara per recuperar presencialitat i reduir aquestes visites que s'estan fent telefòniques. "En això estem, estem dotant la primària d'aquesta capacitat organitzativa i de recursos perquè pugui adaptar-se", ha assenyalat.  Ara bé, ha demanat no caure en l'error de criticar qualsevol inversió que es faci fora de l'atenció primària, com ara la que es fa en hospitals o nous annexos. Segons la consellera, "tot és necessari", i una inversió no va "en detriment" d'una altra.  Pel que fa a les protestes de professionals, ha volgut fer un reconeixement a la figura dels residents, i ha subratllat que hi ha "molt camí per recórrer" en les seves retribucions i en la dels professionals en general. "Però estem en el context que estem", ha afegit.

Summary: Vergés reivindica que el seu model sanitari és ja molt diferent al que va construir la "sociovergència"


L’Audiència Nacional ha desestimat els recursos d’apel·lació que Neymar da Silva Santos i el president del Barça, Josep María Bartomeu, van interposar contra la decisió del tribunal d'admetre la querella del fons d’inversió de Brasil DIS per suposats delictes d'estafa i corrupció entre particulars. En una interlocutòria que ha fet pública aquesta tarda, el tribunal avala la investigació, de manera que mantindrà oberta una segona causa a Madrid, en paral·lel a la que ja es troba als jutjats de Barcelona.  (A partir del cinquè paràgraf s'exposen els arguments del jutge per mantenir oberta la segona causa del cas Neymar) El jutge dóna credibilitat a la versió del fons DIS, que tenia el 40% dels drets federatius de Neymar en el moment del fitxatge pel Barça i que argumenta que els querellats haurien comès un delicte d’estafa en la seva modalitat de contracte simulat i de corrupció entre particulars.  Segons la interlocutòria, les sospites “es basen en els pactes que van determinar que Neymar fitxés pel Fútbol Club Barcelona, en època de vigència de la seva vinculació contractual amb el Santos F.C de Brasil i amb l’entitat querellant”. Per contra, el representant legal de Neymar creu que el fitxatge del jugador blaugrana “no va perjudicar en cap cas els interessos econòmics del fons d’inversió esportiu DIS”. Així doncs, l’advocat del jugador, creu que “la part querellant no té res a reclamar ni civil ni penalment”. A més, assegura que “el fet de que les expectatives de DIS no s’hagin vist complertes amb el traspàs de Neymar Junior al Barça no pot considerar-se com un fet rellevant a efectes penals”.  L’advocat del crack brasiler també apunta que els arguments del DIS, que comptava amb un percentatges dels drets del jugador, “són arbitraris i discrecionals i que cap clàusula del contracte que vinculava al jugador amb l’entitat querellant l’impedia fitxar per un altre club mentre estigues vinculat laboralment al Santos F.C.”. L’advocat del president del F.C. Barcelona, Sandro Rosell, rebutja la querella presentada contra el seu client per entendre que els fets investigats” no tenen caràcter de delit i que en tot cas s’inscriuen a una qüestió civil com a conseqüència d’un possible incompliment de contracte. Un fet que, per altra banda, hauria d’haver donat lloc a la no admissió de la querella presentada”. L'Audiència Nacional va decidir obrir una segona causa contra Neymar i Bartomeu el 17 de juny del 2015 arran d'una denúncia de DIS. Ho va fer malgrat que prèviament havia passat una denúncia d'un soci del Barça a mans del jutjat d'instrucció de Barcelona adduint que les suposades infraccions en el fitxatge de l'astre brasiler no tenien efecte internacional. El jutge d'instrucció del cas a Madrid, José de la Mata, argumenta ara que els fets que ell investiga són diferents dels que porta el jutjat de Barcelona perquè es podrien considerar com a delictes d'estafa i corrupció entre particulars, mentre que a Barcelona s'investiguen delictes societaris i fiscals.  "Malgrat que bàsicament l'exercici de les dues accions criminals se sustenten en els mateixos documents subscrits per les parts, les seves conductes són diferents, independents i no estan interrelacionades", escriu De la Mata a la interlocutòria que s'ha donat a conèixer aquest dimecres. El jutge no descarta que es produïssin delictes d'estafa en la modalitat de contractes simulats entre el Barça i el Santos que podrien "disfressar el pagament per la transmissió dels drets federatius del jugador". Segons el magistrat, si el Santos hagués rebut del Barça més de 17,1 milions d'euros pel traspàs de Neymar sense coneixement de DIS el cas "podria caure en l'òrbita del dret penal".  El magistrat apunta com a possibles contractes simulats un conveni de col·laboració en matèria de futbol base i reconeixement de drets sobre jugadors pel què el Barça va pagar al Santos 7,8 milions d'euros que li donaven dret de preferència sobre tres jugadors. També un acord per disputar un amistós a Brasil que obligava el Barça a pagar 4,5 milions d'euros en el cas que el partit no se celebrés mentre Neymar és jugador del Barça, un partit que encara no s'ha jugat.

Summary: ACTUALIZACIÓ:L'Audiència Nacional desestima els recursos de Neymar i Bartomeu i avala la investigació del cas a Madrid


Els Mossos d'Esquadra van detenir dilluns dos joves, un de 18 anys i l'altre menor d'edat, que presumptament acabaven de robar en una empresa de Reus. Tots dos són de nacionalitat espanyola i són veïns de la capital del Baix Camp. Els fets van passar cap a dos quarts de vuit del vespre, quan la policia va ser alertada que dos homes havien accedit a l'interior d'una companyia situada a la carretera d'Alcolea. Fins al lloc s'hi van desplaçar diverses patrulles dels Mossos que van comprovar que el vidre de la porta d'accés a l'empresa estava trencat. Els dos individus van ser localitzats poc després, un mentre caminava per la carretera i l'altre quan es disposava a tornar a entrar a la mateixa empresa. Els arrestats van quedar en llibertat amb l'obligatorietat de presentar-se davant de Fiscalia de Menors i davant del jutge quan siguin requerits. Un dels joves, que coincidia amb la descripció d'un dels presumptes autors del robatori, va ser localitzat caminant per la carretera. Aquest, en detectar la presència policial, va intentar fugir del lloc llençant uns objectes a terra. Tot i això, els mossos el va aconseguir interceptar i detenir per la seva presumpta participació en el robatori. Hores més tard es va localitzar al segon implicat en el robatori quan intentava accedir un altre cop a la mateixa empresa. Els dos detinguts van quedar en llibertat després de declarar davant dels Mossos d'Esquadra de la comissaria de Reus, amb l'obligatorietat de presentar-se davant de Fiscalia de Menors i davant del jutge quan siguin requerits.

Summary: Els Mossos detenen dos joves, un d'ells menor d'edat, que acabaven de robar en una empresa a Reus


L'abstenció del Grup Demòcrata, ERC i el PSC ha permès aquest dimarts iniciar la tramitació dels pressupostos de l'Ajuntament de Barcelona. També ha expressat aquesta posició el regidor no adscrit. Cs i PPC, que hi han votat en contra, han constatat el pacte entre Ada Colau i els independentistes després del trencament de l'acord de govern de BComú amb els socialistes. Des de la CUP també han rebutjat l'aprovació inicial dels comptes, però perquè volien la retirada del projecte per tal d'elaborar-ne un altre sense la influència del PSC. El govern ha hagut d'exercir el seu vot de qualitat perquè les posicions a favor i en contra eren les mateixes. La previsió inicial és que els pressupostos arribin al ple del mes de desembre per a la seva aprovació final.

Summary: L'abstenció de Grup Demòcrata, ERC i PSC permet l'inici de la tramitació dels pressupostos de Barcelona


El president de la Generalitat, Quim Torra, ha fet una crida aquest dilluns a aprofitar l'energia col·lectiva generada durant el confinament per afrontar amb garanties l'etapa de represa i construir "una nova Catalunya" basada en el talent i les oportunitats. Després de visitar la seu d'Eurecat, el Centre Tecnològic de Catalunya, a Cerdanyola del Vallès, Torra ha agraït la feina feta per aquest i altres centres de recerca per "trobar solucions" i donar "seguretat i confiança" a la ciutadania durant els pitjors moments del confinament, que defineix com els "temps de la foscor". "Hem de ser capaços d'evitar que tota aquesta energia i la feina feta se'ns desmobilitzi perquè ara la necessitarem més que mai", ha afegit. Quim Torra ha visitat la seu d'Eurecat a Cerdanyola del Vallès acompanyat de l'alcalde del municipi, Carles Cordon; la directora general d’Indústria, Maite Villarroya; el president d’Eurecat, Xavier Torra; el director general corporatiu i d’operacions, Xavier López, i el director general de negoci, Miquel Rey. Durant els parlaments, el president de la Generalitat ha assenyalat que Eurecat és el "símbol" de tots els centres de recerca que des de l'inici de la pandèmia del coronavirus s'han posat a pensar i treballar per trobar solucions. Com ha explicat el seu president, Xavier Torra, Eurecat ha posat les seves instal·lacions i el seu equip al servei d’empreses i entitats per tal de combatre la Covid-19 i ha participat en nombrosos projectes internacionals destinats, entre d’altres, a la lluita contra pandèmies mitjançant l’anàlisi d’aigües residuals i Intel·ligència Artificial, el desenvolupament de respiradors, l’acceleració dels processos d’obtenció de vacunes i fàrmacs contra la Covid-19 o els assajos per comprovar l’eficàcia de les mascaretes contra el coronavirus. Concretament, el centre d’Eurecat de Cerdanyola participa en el procés de disseny i producció de la mascareta Aleu, que és reutilitzable i reconfigurable mitjançant filtres que permeten aconseguir els graus FPP2 i FPP3 de protecció enfront el coronavirus. Eurecat, el Centre Tecnològic de Catalunya, aplega l’experiència de més de 650 professionals que generen un volum d’ingressos de 51 milions d’euros anuals i dóna servei a més de 1.500 empreses. R+D aplicat, serveis tecnològics, formació d’alta especialització, consultoria tecnològica i esdeveniments professionals són alguns dels serveis que Eurecat ofereix tant per a grans com per a petites i mitjanes empreses de tots els sectors.

Summary: Torra fa una crida a aprofitar l'energia col·lectiva generada durant el confinament per construir "una nova Catalunya"


L'exalcalde d'Alcarràs (Segrià), Miquel Serra, ha negat davant del jutge haver incomplert els requeriments que la Junta Electoral de Zona (JEZ) li va fer entre els mesos d'abril i maig de 2019 perquè retirés símbols com llaços grocs col·locats en punts del municipi com la façana de l'Ajuntament. Serra ha declarat aquest dilluns a les 11 del matí com a investigat per un delicte de desobediència al jutjat d'instrucció 4 de Lleida. El fiscal no s'hi ha presentat i l'exalcalde d'Alcarràs només ha respost les preguntes del seu advocat. Ha defensat que va fer ús del dret a recórrer les peticions de la Junta Electoral i que per tant va actuar "complint la llei". Els requeriments de la JEZ a Serra es van iniciar durant la campanya de les eleccions generals del 28-A i es van allargar fins a les municipals i europees del 26-M. El primer requeriment va arribar el 26 d'abril. Serra ha explicat davant del jutge la periodicitat de les reclamacions de la Junta Electoral i ha afegit que va anar complint els períodes que li reclamaven fent ús del dret a recurs. En aquest sentit, recorda que la JEZ va acceptar un dels seus recursos per no treure la placa commemorativa de l'1-O al Centre Cultural del municipi. Per tant entén que sí que es va complir amb les peticions de la Junta Electoral. La querella es va fer arran de la denúncia d'un veí del municipi amb el suport de Ciutadans. Ara, l'advocat de Serra demanarà que s'arxivi el cas. El jutge haurà de decidir si accepta el sobreseïment de les actuacions o segueix endavant amb la investigació per desobediència.  L'Ajuntament d'Alcarràs ja va haver retirar anteriorment, a l'abril, la pancarta que reclamava la llibertat dels ''presos polítics'' i l'estelada que penjaven de la façana del consistori per complir el requeriment de l JEZ. En van penjar una de nova on s'hi podia llegir: ''Avui ens segresten les paraules però mai ens robaran les idees'', i també van retirar l'estelada i van penjar una senyera acompanyada d'un triangle blau amb una estrella blanca.

Summary: L'exalcalde d'Alcarràs nega davant del jutge que incomplís requeriments de la JEZ per retirar símbols


El candidat del PSOE a la presidència del govern espanyol, Pedro Sánchez, ha llençat aquest divendres un missatge als partits emergents (Podem i Ciutadans) i a l'electorat assenyalant que el que cal "no és nova ni vella és bona política". Sánchez s'ha manifestat en aquests termes durant l'acte electoral a la Casa de Cultura del barri de Gamonal, a Burgos. Durant la seva intervenció s'ha referit especialment a Albert Rivera (C's), "quan escolto que em diu sobre els partits vells...mireu, el PSOE va canviar Espanya el 1982 i ja teníem 100 anys". A continuació, ha afegit que el s'ah de diferenciar no és entre nou i vell, "el que s'ha de reivindicar és bona política no és nova ni vella és bona política la que necessita el nostre país".  Pedro Sánchez també ha assegurat que en les darreres setmanes s'ha constatat que hi ha "un front anti-PSOE" format pel PP, Podem i Ciutadans i que "deixa molt clares quines són les eleccions que tenim al davant el 20-D".  El candidat del PSOE ha afegit que als comicis hi ha dues opcions: "Votar al PSOE és votar pel canvi i no votar-lo és regalar el vot a Mariano Rajoy perquè continuï quatre anys més a la Moncloa".  "Voleu quatre anys més de Rajoy?" ha preguntat Sánchez a l'auditori que ha respost amb un sonor "No!". El candidat socialista ha dit que quatre anys més de Rajoy són quatre anys de reforma laboral, retallades a l'estat del benestar i corrupció. En aquest punt, ha dit que ja es coneix qui és el codi ètic del PP i ha recordat el cas de les comissions de De Arístegui i de Gómez de la Serna. "La història d'aquesta legislatura és la de la corrupció"  ha dit Sánchez, que ha afegit que "hi ha tant d'excedent de corrupció al PP que ara es dedica a exportar-la, la corrupció del PP no coneix de límits ni de fronteres".  Sánchez ha criticat que el PP "doni lliçons de patriotisme" i confongui "pàtria amb patrimoni" i ha remarcat la idea que si la majoria dels votants vol canvi, aquest no s'ha de dividir. Així, ha dit, que Podem sap que no guanyarà les eleccions i que Pablo Iglesias "el veus i no té molta pinta de guanyar les eleccions" i que només demana el vot "per fer mal el PSOE". El candidat ha afegit que C's vol "governar amb el PP" i que els socialistes volen "crear ocupació amb drets, reconstruir l'estat del benestar i fer fora l'amic de Bárcenas". El líder del PSOE ha defensat que la pàtria del seu partit és "la igualtat" i que diuen les coses pel seu nom i no amb "eufemismes" com el PP.  Sánchez ha remarcat que el PSOE va ser el partit que va aprovar la Llei contra la violència de gènere i ha traslladat que si és president farà que la violència de gènere sigui una qüestió d'estat. Així mateix, ha exposat que vol augmentar el salari mínim interprofessional fins els 1.000 euros, apostar per l'educació pública triplicant la seva inversió en quatre anys, convertint les beques en "un dret" i "universalitzant l'educació dels zero als 18 anys".  Front això, ha assegurat que Rajoy ha "menystingut" l'educació i que "la nova dreta vol que els mestres siguin personal eventual".  Així mateix, Pedro Sánchez s'ha compromès a derogar el copagament farmacèutic i el copagament a la dependència i ha recordat que el PSOE fa 9 anys va aprovar la Llei de la Dependència i que Rajoy "només arribar va privatitzar-la" fent que en 4 anys hagin mort 100.000 dependents esperant cobrar la prestació a què tenien dret.  "Estic desitjant governar i vos dic que anem a guanyar les eleccions a aquest front anti-PSOE", ha arengat Sánchez entre crits de "president, president".

Summary: Pedro Sánchez: "No és nova ni vella el que cal és bona política"


La italiana Atlantia ha anunciat finalment aquest dilluns l'oferta pública d'adquisició (opa) sobre Abertis, a un preu de 16.341 milions d'euros (16,5 euros per acció). Els accionistes d'Abertis podran triar si cobren en efectiu o bé en accions d'Atlantia. En aquest segon cas, per cada acció de la catalana es donaran 0,697 accions especials de la italiana. Aquesta opció només estarà disponible per al 23,2%   de les accions de cada titular i fins a un màxim total de 230 milions d'accions. Si es consolida la compra, de caràcter voluntari i "amistós", es crearia l'operador d'autopistes més gran d'Europa.

Summary: Atlantia anuncia una oferta pública d'adquisició sobre Abertis per 16.341 milions d'euros


El candidat del PPC a la presidència de la Generalitat, Xavier Garcia Albiol, ha acusat aquest dimarts el president de la Generalitat destituït i el vicepresident, Carles Puigdemont i Oriol Junqueras, d’haver “enganyat” els propis independentistes amagant –com suposadament sabien des del 2006- que la via unilateral era “impossible”. També ha apel·lat al “vot útil” pel PPC en aquestes eleccions, i ha acusat el líder de Ciutadans, Albert Rivera, de tenir “interessos comuns” amb Oriol Junqueras i Carles Puigdemont, perquè tots volen “enfonsar el PPC”. Albiol també ha llançat crítiques al primer secretari del PSC; Miquel Iceta, pel suport del seu partit a una moció de CiU, ERC i CUP a l’Ajuntament de Girona per canviar el nom de la plaça de la Constitució pel de “plaça de l’1 d’octubre”. “Iceta no pot estar constantment posant una espelma a Déu i una altra al diable”, i o bé “destitueix els seus regidors de Girona” que han votat la moció, o sinó dir que “ja li està bé”.  Albiol ha fet aquestes manifestacions durant una roda de premsa a l’Agència EFE i coincidint amb la publicació a diversos mitjans de les notes de l’exnúmero dos d’Oriol Junqueras a la conselleria d’Economia, Josep Maria Jové, que apunten que Junqueras considerava el 2016 que la via unilateral no tenia sentit. Segons el líder del PPC, la via unilateral “ha estat una gran estafa per als seus propis seguidors” independentistes i “letal per als interessos dels catalans”. “Ha tingut conseqüències molt negatives quan els seus mateixos protagonistes sabien que era impossible de materialitzar”, ha dit. “Si ERC sabia perfectament que la via unilateral era impossible perquè heu portat Catalunya a la pitjor crisi social i econòmica dels últims anys?”, ha preguntat. Demana a Iceta que cessi els regidors del PSC a Girona Albiol també ha criticat el canvi de nom de la plaça de la Constitució de Girona per plaça 1 d’octubre amb els vots del PSC, i ha emplaçat Iceta a clarificar la seva posició. “O destitueix el seu responsable a Girona o està a favor que la plaça de la Constitució es passi a anomenar plaça 1 octubre”, ha dit, però “el PSC no pot estar donant cops de volant” ni “posar un ciri a Déu i un altre al diable”. “O estàs amb Déu o amb el diable”, ha conclòs, i “si no està d’acord ha de cessar els regidors que van votar a favor d’aquesta barbaritat, i si no és que ja li està bé”.  Sixena no tindrà efecte electoral Albiol també s’ha mostrat convençut que la sortida de les obres del Museu de Lleida cap a Sixena no tindrà impacte electoral perquè –malgrat que “no li agrada”- és fruit d’una resolució judicial. “No és una decisió del govern d’Espanya sinó d’un jutge d’Osca” que és “igual al fet que al seu dia hi va haver un jutge que va decidir que els papers de Salamanca es quedessin a Catalunya”. 155 en cas de govern independentista A més, ha alertat que una victòria independentista el 21D “provocaria que el govern d’Espanya estigués legitimat per aplicar de nou el 155”.Segons Albiol amb un nou govern independentista “es multiplicaria el nombre d’empreses que estan marxant”. “Les conseqüències econòmiques serien molt greus i aniríem augmentant, i és evident que provocaria que el govern d’Espanya estigués legitimat per aplicar de nou el 155 per garantir l’estabilitat i la democràcia a Catalunya”. A més, segons Albiol, la magnitud “del desastre seria tal que trigaríem moltes generacions a recuperar-nos”. De moment, ha afirmat, “qui paga les conseqüències són els empresaris, però qui pagarà les conseqüències a partir del pròxim any seran els treballadors”. Apel·la al “vot útil” i critica Rivera Albiol ha insistit que no hi haurà canvi al Govern sense un PP fort al Parlament. Per aquest motiu ha apel·lat al “vot útil al PP” perquè “per provocar aquest canvi cal que el PP pugui possibilitar que entre les tres forces polítiques puguem presentar un govern alternatiu que permeti recuperar la convivència a la societat catalana”.  En tot cas, ha tornat a acusar Rivera de tenir “interessos comuns” amb Junqueras i Puigdemont. “Volen guanyar els eleccions però com Puigdemont i Junqueras volen enfonsar el PPC”. “Puigdemont perquè és qui ha provocat aquesta fractura i Rivera es posa a nivell de Puigdemont pels seus interessos parlamentaris a Madrid”.  Rajoy no serà a Llefià Malgrat que estava previst que el president del govern espanyol i líder del PP, Mariano Rajoy, acompanyés Xavier Garcia Albiol al mercat de Llefià, aquesta visita no es produirà i la protagonitzarà el solitari el candidat del PPC. El motiu és que per error aquest dilluns el PPC va incloure dins d’una nota de premsa l’agenda dels pròxims dies, inclosa aquesta visita, i La Moncloa ha decidit per motius de seguretat suspendre-la. Amb tot, l’equip del PPC i el del president del govern espanyol estan buscant alternatives en el disseny de campanya dels pròxims dies.

Summary: Albiol acusa Puigdemont i Junqueras d’haver enganyat els independentistes ocultant que la via unilateral era "impossible”


El gabinet jurídic del Govern ha presentat aquest divendres un recurs d'apel·lació a la sentència de 4 de juliol del jutjat 2 d'Osca que obliga a retornar les pintures murals del Monestir de Sixena que hi ha exposades al Museu Nacional d'Art de Catalunya (MNAC) al seu lloc original. La jutgessa es va justificar en la seva decisió posant en dubte l'existència del contracte entre les monges propietàries del monestir i el MNAC per cedir indefinidament els frescos exposats al museu. Així mateix, també va posar en dubte que l'arrencada dels murals del monestir fos la millor opció per salvar-los. Ara, al recurs, la Generalitat posa èmfasi que a la mateixa sentència que obliga al lliurament, s'hi diu que la Direcció General de Belles Arts d'Espanya ''era coneixedora del trasllat i no s'hi va oposar''.

Summary: El Govern presenta el recurs d'apel·lació a la sentència que obliga a retornar les pintures murals de Sixena


El president del grup parlamentari de PSC-Units, Miquel Iceta, ha retret al president del Govern, Quim Torra, les crítiques públiques al govern espanyol i l'ha advertit que "la picabaralla i el desànim no són útils per lluitar contra el virus". A la reunió que Torra ha fet per videoconferència amb els grups del Parlament, Iceta ha dit que, "com fa Pedro Sánchez, els governs no han de polemitzar públicament" i reclama "cooperació i no confrontació". D'altra banda, ha reivindicat "tota l'ajuda possible" i s'ha mostrat favorable a la intervenció de l'Exèrcit per desplegar hospitals de campanya a Catalunya o fer tasques de desinfecció. Iceta, que ha retret a Torra que no signés el document amb la resta de presidents autonòmics, ha advertit que "no és creïble ni real dir que un govern ho fa tot bé i l'altre, tot malament" i ha recordat que les mesures del govern espanyol van en la línia de l'OMS. A més, ha dit que el sistema de salut a Catalunya tampoc "ha rebut atencions en molts moments" i ara demana "mobilitzar tots els recursos en aquest combat". El líder dels socialistes catalans també ha demanat per la situació a Igualada i la Conca d'Òdena i ha preguntat si pensen prorrogar el confinament total d'aquesta àrea, ja que acabaria, a priori, aquest dijous. També ha demanat conèixer el panorama actual a la residència de gent gran de la zona, i el nombre de víctimes mortals que hi ha hagut per comarques i edats a Catalunya.

Summary: Iceta retreu a Torra les crítiques al govern espanyol: "La picabaralla no és útil per lluitar contra el virus"


El candidat a la presidència del govern espanyol, Mariano Rajoy, s’ha compromès a presidir un govern “obert al diàleg” i ha afirmat que té assumit que cada dia s’haurà de construir una majoria. En el discurs que ha obert el debat d’investidura, Rajoy ha ofert pactes en pensions, educació i finançament. Concretament ha dit que si és president convocarà el pacte de Toledo abans de finals d’any, vol arribar a un acord en sis mesos per un pacte nacional d’educació i convocar els presidents autonòmics per obrir la negociació del sistema de finançament. Rajoy ha augurat que les dificultats que sorgiran no seran “poques ni petites” però ha assegurat que ell mateix i el seu partit estan disposats a suportar els “sacrificis necessaris”. “Si hem de pagar un preu, per cap altra causa ho farem amb més orgull que pel bé d’Espanya”, ha conclòs. Rajoy ha ofert un govern obert al diàleg i s’ha compromès a fer “el que estigui a les seves mans” per treballar de manera conjunta i negociar “el que sigui necessari”. En aquest sentit, ha afirmat que no li faltarà temps per escoltar les inquietuds. “Tinguin la certesa que sabré interpretar el que han dit els espanyols”, ha afegit tot instant la resta de grups a assumir el mateix compromís.  Segons Rajoy, en la nova etapa ningú ha de renunciar als seus principis però ha considerat que “l’excepcionalitat de les circumstàncies exigeix que es deixin de banda les confrontacions ideològiques” i se sumin els esforços perquè es tracta d’una “situació inèdita” sense precedents.  “Hauríem d’obrir una nova etapa de contribució responsable, cosa que és competència de tots i necessita la col·laboració de tots”, ha defensat Rajoy, que també ha advertit que el govern d’Espanya no pot ser un “mer tràmit” sinó que ha de servir perquè els espanyols resolguin els seus problemes.  A Espanya, segons ha defensat, no li beneficien ni les sorpreses, ni les improvitzacions, ni les incerteses. I ha alertat que s’estarà perdent el temps si no hi ha capacitat per dissipar-les.  Rajoy veu “imprescindible” arribar a acords en els principals assumptes d’estat i ha fet referència principalment al sistema de pensions, una reforma del sistema de finançament i un pacte nacional per l’educació. Concretament, ha anunciat que si és escollit president demanarà als grups parlamentaris la convocatòria del Pacte de Toledo abans que acabi l’any. Així com també convocarà de manera immediata els interlocutors socials per donar un “gir i un impuls” al diàleg social.  En matèria educativa, ha apostat per un pacte nacional per l’educació i proposarà a la cambra, tal com va acordar amb C’s, la creació d’una subcomissió parlamentaria que permeti arribar a un acord en el termini de sis mesos.  Pel que fa al finançament, ha apostat per obrir la negociació d’un sistema “estable i suficient”. “Un model que asseguri la igualtat i la solidaritat entre espanyols i que preservi els servies públics de contingència, com poden ser els cicles electorals i les èpoques de bonança o de recessió econòmica”, ha descrit. Amb aquest objectiu, ha assegurat que el seu govern abordarà de manera immediata els treballs preparatoris per convocar una conferència de presidents autonòmics al Senat.

Summary: Rajoy promet un govern “obert al diàleg” i es mostra disposat a suportar els “sacrificis necessaris”


La plataforma segueix confiant en l'atractiu de la capital catalana al marge del context polític ACN Barcelona.-Airbnb ha retirat 2.500 anuncis de la seva plataforma aquest 2017 a la ciutat de Barcelona, segons ha explicat el director de la firma a Espanya i Portugal, Arnau Muñoz, en una roda de presa aquest dijous. D'aquests anuncis, un milers es van retirar a l'agost a petició de l'Ajuntament de Barcelona, 200 es van suspendre al juny per haver detectat que hi havia involucrats "mals actors" al darrere i 1.300 es van donar de baixa seguint la política "d'un amfitrió, una llar" introduïda el febrer per Airbnb a Ciutat Vella, que només permet un anunci d'apartament complet per usuari en aquest districte de la capital catalana. Sobre l'efecte del context polític en el turisme a Barcelona, Muñoz ha afirmat que Airbnb segueix apostant per la capital catalana i que el gener faran balanç de la situació amb les dades de tot el 2017.

Summary: Airbnb retira 2.500 anuncis de la seva plataforma a Barcelona aquest 2017 per limitar la "congestió" turística


La temporada a la Costa Daurada ha arrencat amb més de 5 milions de pernoctacions des d’inicis d’any fins al maig, un 5% més respecte de l’any anterior. Són les xifres de la Federació Empresarial d'Hoteleria i Turisme de la Costa Daurada (FEHT) i el Patronat de Turisme de la Diputació de Tarragona, que valoren positivament l'arrencada de la temporada tot i que no preveuen batre les xifres rècords de la temporada passada. Des del sector expliquen que pràcticament tots els mercats han crescut i destaquen l'increment del mercat alemany, que xifren en un augment del 30%. A més, també es fa una aposta pels mercats emergents dels països de l'Europa de l'Est. D'altra banda, el sector veu amb preocupació el retorn de les ofertes de destinacions de la mediterrània, com Turquia, Egipte o Tunísia, amb qui no poden competir amb preus. Tot plegat, allibera altres destinacions, com les Illes Balears i les Canàries. "La gran diferència és la mà d'obra: el sou mitjà en aquests països ronda els 400 dòlars, i aquí això és impossible", ha asseverat Eduard Farriol, president de la FEHT. Lluny d'entrar en una guerra de preus, el sector reforçarà l'aposta per la qualitat i la desestacionalització amb els esdeveniments esportius.

Summary: Les pernoctacions creixen un 5% a la Costa Daurada fins al maig i el sector espera completar una bona temporada


'La importancia de llamarse Oscar Wilde' irromp aquesta setmana als cinemes amb l'actor Rupert Everett com a protagonista i també com a director, rol en el qual debuta. Ho fa després de ser una de les cintes destacades del Bcn Film Fest, i malgrat el director anglès no ha pogut assistir com estava previst al certamen, la seva òpera prima s'ha projectat als Cinemes Verdi com un dels principals reclams d'una edició que s'allargarà fins el 30 d'abril. Everett encarna Oscar Wilde, després que el poeta s'hagi exiliat a França víctima de la intolerància de la societat anglesa de l'època. També arriba a la gran pantalla la culminació de la saga de superherois de Marvel, 'Vengadores: Endgame', en què s'uneixen esforços per tornar l'harmonia a l'univers. D'altra banda, destaca el llargmetratge d'animació de Salvador Simó 'Buñuel en el Laberinto de las Tortugas', el qual relata com Ramón Acín finança el rodatge de 'Las Hurdes' de Luis Buñuel després de guanyar la loteria. El 'biopic' sobre Oscar Wilde se centra en els últims tres anys de l'escriptor, del 1897 al 1900, després que el poeta s'hagi exiliat a França amb els seus amics (Edwin Thomas i Colin Firth) condemnat per conducta homosexual. Decideix travessar Europa amb impulsos contradictoris, anar a veure la seva dona (Emily Watson) o el seu amant (Colin Morgan). Tot, per recuperar la glòria, la fama i l'amor dels bons temps.   'Vengadores: Endgame' Arriba la 22a pel·lícula de l'univers de Marvel i culminació d'aquest univers de superherois. Seqüela d''Avengers: Infinity War', la cinta definitiva acull l'intent dels Avengers que han sobreviscut de revertir el mal fet per Thanos a 'Infinity War'. A partir del guió escrit per Christopher Markus i Stephen McFeely, dirigeixen la pel·lícula Anthony i Joe Russo, amb un repartiment de superherois encarnat per  Robert Downey Jr., Chris Evans, Mark Ruffalo, Chris Hemsworth, Scarlett Johansson, Jeremy Renner, Bradley Cooper, Gwyneth Paltrow o Josh Brolin. Uneixen esforços per tornar l'harmonia a l'univers. Iron Man, Hulk o Thor tornen a l'acció per posar punt i final a la saga iniciada el 2012 amb 'Los Vengadores'. 'Buñuel en el Laberinto de las Tortugas' Llargmetrage d'animació de Salvador Simó sobre la relació d'amistat entre Luis Buñuel i Ramón Acín, en què retrata el moment en el qual el pintor guanya la loteria i paga el rodatge de 'Las Hurdes' (1933), dirigida per Buñuel. Així, el cineasta retrata una de les regions més pobres i oblidades d'Espanya. Simó, director de cintes animades com 'Tikis y Mikis' (2012) o 'Max Adventures' (2011), parteix aquesta vegada del còmic homònim de Fermín Solís. El passat octubre va rebre el premi del jurat al Festival de Cinema Animat de Los Ángeles, i aquest any s'ha endut el guardó a millor banda sonora al Festival de Málaga.  'Gloria Bell' El director de 'Una mujer fantástica', Sebastián Lelio, pel·lícula guanyadora de parla no anglesa als Oscars el 2017, torna a la cartellera amb 'Gloria Bell', el 'remake' de la seva pròpia pel·lícula de l'any 2013 'Gloria'. Julianne Moore interpreta la nova Gloria, una dona divorciada d'esperit lliure que després de llargues jornades a l'oficina es deixa emportar per les pistes de ball de Los Ángeles. Coneix a Arnold (John Turturro) i es veu immersa en un inesperat afer ple d'emocions i també de complicacions en el món de les cites, la identitat i la família. La pel·lícula xilena va obtenir fa sis anys la nominació pels Oscars a millor cinta de parla no anglesa, una sofisticada comèdia romàntica que el seu mateix director torna a donar-li vida.  'La Pequeña Suiza' Amb referències al cine de Luis García Berlanga, el director basc Kepa Sojo estrena el seu segon llargmetratge amb la història d'un poble del País Basc, gestionat per Castella, que vol annexionar-se a Suïssa. La recerca de la identitat, també dels pobles espanyols, la protagonitzen actors Jon Plazaola, Maggie Civantos, Ramón Barea o Karra Elejalde. Una curiosa troballa en el santuari del poble desencadena la voluntat d'unir-se a un dels països mes desenvolupats d'Europa. La comèdia és una coproducció entre Espanya i Portugal, de les productores Nadie es perfecto, Stopline Films, Kuttuna Filmak i TVE.  'Familia sumergida' Drama argentí de la directora María Alché que relata el dol de Marcela un estiu a Buenos Aires, després de la mort de la seva germana Rina. Afronta aquest dol mentre buida la casa familiar, quan arriba Nacho, un amic de la seva filla. Amb ell, viuran passejades i aventures. La protagonista rep una trucada d'un parent llunyà per una reunió, mentre que manté a casa diàlegs amb familiars d'una altra dimensió. La cinta, amb Mercedes Morán, Esteban Bigliardi o Marcelo Subiotto, es va endur el premi a la Millor pel·lícula Llatinoamericana al Festival de Sant Sebastià. 'The Invocation of Enver Simaku' Debut del director Marco Lledó Escartín que situa a Albània el neguit d'en Julien per investigar totes les gravacions impossibles, expedients policials i visions del més enllà després de dues dècades de l'assassinat de la seva dona. Una imatge de vídeo, fantasmagòrica i deteriorada desvetlla i obsessiona el protagonista cada nit. És la primera pel·lícula espanyola que s'ha rodat a Albània. El repartiment l'integren Antonio de la Cruz, Laertis Vasiliou, Viktor Zhusti, Julien Blaschke i Piro Milkani, entre d'altres.  'La portuguesa' Drama portuguès que formarà part del D'A Film Festival 2019, de la directora Rita Azevedo Gomes basada en la novel·la de Robert Musil. En una Edat Mitjana inestable, l'esposa de Lord von Ketten es trasllada a un antic castell al nord d'Itàlia. S'hi està durant onze anys, mentre ell lluita contra el bisbe de Trento. La senyora von Ketten llegeix, canta, somia, balla, neda i cavalca en el bosc mentre esperar tornar al joc de l'amor. Clara Riedenstein, Marcello Urgeghe, Ingrid Caven i Rita Durão donen vida a aquest film històric.  'La canción de nuestra vida' El cantautor Rory Feek dirigeix el documental que narra un episodi de la seva vida, l'arribada del seu fill amb síndrome de Down i el diagnòstic de càncer de la seva dona, Joey, amb qui formava un duet musical d'èxit. La parella va gravar durant dos anys aquests moments de les seves vides per traslladar-les en un documental en què es veu com s'aparten dels escenaris per formar una família.  'Sin Piedad' El jove Rio (Jake Schur) es veu obligat a travessar el sud-est dels Estats Units per intentar salvar la seva germana (Leila George) del seu desapiadat oncle (Chris Pratt). Pel camí coneix el 'sheriff' Pat Garrett (Ethan Hawke), qui busca el seu enemic: el bandit Billy el Nen (Dane DeHaan). Les dues figures s'entrellacen a la vida de Rio, qui haurà de triar entre ser un fugat o un home honrat. Un western biogràfic produït als Estats Units, dirigit per Vincent D'Onofrio amb guió d'Andrew Lanham. 'Terra Willy' Pel·lícula d'animació francesa del director Eric Tosti que narra el viatge a l'espai d'un nen, en Willy, juntament amb els seus pares. La seva nau espacial es destrueix per accident, i surt disparat amb una càpsula d'emergència fins a un planeta salvatge i inexplorat. Sense els seus pares, però amb el robot de supervivència Buck i un nou amic alienígena, Willy buscarà la manera de retrobar-se amb la seva família.  'Mutafukaz' El dibuixant de còmics francès Guillaume Renard, conegut com a Run, adapta el seu propi còmic al cinema juntament amb el director Shôjirô Nishimi. Presentada al festival de Sitges el 2017, aquesta història animada de producció japonesa i francesa s'emmarca a Dar Meat City, una gran ciutat plena de bandes violentes, policies corruptes i gent que es busca la vida sense escrúpols. El protagonista és Angelino, a qui li canvia la vida quan té un accident mentre treballa com a repartidor. De sobte veu terribles visions, però dubtarà si realment hi ha part de veritat en aquestes al·lucinacions.

Summary: 'La importancia de llamarse Oscar Wilde' de Rupert Everett arriba als cinemes després del seu pas pel Bcn Film Fest


L'alcalde de Lleida, Fèlix Larrosa, confia revalidar el mandat al capdavant de la Paeria després de les municipals del 2019 per "seguir liderant el canvi que necessita Lleida" amb un "projecte progressista, ambiciós i valent que reforçarà la capitalitat de Lleida". Larrosa ha defugit parlar de possibles pactes postelectorals però ha dit que no acceptarà cap acord que suposi "retrocedir" en qüestions socials i en els drets i llibertats de les persones. En el que resta de legislatura, espera poder portar a aprovació definitiva el nou POUM i tancar un acord amb l'Estat per tirar endavant el Pla de l'Estació. Al conjunt de les comarques de Lleida, Pirineu i Aran, a banda de mantenir l'alcaldia de la capital del Segrià, el PSC aspira a millorar resultats a les institucions locals en relació amb el 2015 i "tenir vocació de partit majoritari al territori". Durant el tradicional esmorzar d'Any Nou amb els mitjans de comunicació, l'alcalde de Lleida, Fèlix Larrosa, ha explicat que el PSC treballa per confeccionar una llista "potent, transversal i forta" i que representarà "la centralitat política de la ciutat", amb la qual la formació aspira seguir governant la Paeria. Larrosa vol seguir liderant la l'Ajuntament de Lleida i, per això, "presentarem un projecte de ciutat ambiciós i que reforçarà la capitalitat de Lleida", ha assenyalat.     L'alcalde de Lleida preveu una alta participació en les pròximes municipals i que es mantingui la "fragmentació" actual de la Paeria, amb la presència de diverses forces polítiques. Fèlix Larrosa s'ha mostrat partidari "que governi qui tingui els suports necessaris per governar", sense necessitat que ho faci la força més votada. En aquest sentit, aspira a sumar una majoria sòlida per formar un govern sòlid i, en cas d'haver de seguir com en l'actualitat governant en minoria, ha dit que "se seguirà pactant amb tots els grups com passa ara".    L'alcalde i primer secretari de l'agrupació local del PSC de Lleida no s'ha volgut mullar sobre possibles pactes postelectorals després de els municipals, i en cas de ser la força més votada, ha dit que presentaran a la resta de partits el programa i les propostes del PSC perquè puguin sumar-se a aquesta "vocació de govern". "No hi haurà ni una sola línia de retrocedir en cap aspecte", ha sentenciat.         D'altra banda, Larrosa ha negat rotundament l'existència d'un acord de govern amb Ciutadans en l'actual mandat i ha parlat d'acords "puntuals" amb aquesta formació, de la mateixa manera que el PSC ha pogut arribar amb altres grups aquesta legislatura. L'alcalde de Lleida ha carregat contra el president del grup municipal del PDeCAT, Toni Postius, i ha dit que va ser "el primer que va anar a buscar cs per assumir l'alcaldia i arribar a una aliança anti-natura de tots els grups polítics per fer fora a Àngel Ros".  POUM, Pla de l'Estació i serveis alta velocitat d'operadors privats En el que resta de l'actual mandat municipal, Larrosa ha dit que confia poder portar a aprovació el nou Pla d'Ordenació Urbanística Municipal (POUM), a l'espera de comptar els pertinents informes tècnics de la Generalitat que ho possibilitin. Tot i això, ha expressat que no sotmetrà el POUM a consideració del Ple "si estem en període electoral". "És un bon pla i un dels millors que es podien presentar", ha dit l'alcalde de Lleida.  Un altre objectiu que té Larrosa és poder presentar al projecte del Pla de l'Estació, que preveu generar l'aprofitament de 130.000 metres quadrats de sòl amb diferents usos. Per això, abans confia poder tancar un acord amb l'Estat, propietari majoritari dels terrenys. Així mateix, ha recordat que la Paeria ha demanat a l'Estat la desafectació dels terrenys ferroviaris a l'entorn de l'estació per tal que la Generalitat pugui construir la nova estació d'autobusos de Lleida.  D'altra banda, l'alcalde ha explicat que la Paeria manté converses amb operadors privats interessats en poder oferir serveis ferroviaris d'alta velocitat, al marge de Renfe, i que aquests tenen en compte Lleida per quan puguin començar a prestar serveis en trajectes d'àmbit estatal. "El model que contemplen operadors privats contempla Lleida", ha assegurat. El PSC aspira a millorar resultats en les municipals del 2019 El PSC de les comarques de Lleida, Pirineu i Aran té la "màxima prioritat" fixada en les eleccions municipals del 2019. El partit ja té tancades algunes llistes però segueix treballant en aquest sentit, segons ha explicat el primer secretari de la federació del PSC a la demarcació, Òscar Ordeig. La formació es fixa el repte de poder presentar llistes en més municipis que el 2015 i, a la vegada, obtenir més representants als ens locals lleidatans i "tenir vocació de partit majoritari i de govern al territori". Un altre objectiu, a banda de mantenir l'alcaldia de Lleida, passa perquè Unitat d'Aran pugui recuperar el Conselh Generau d'Aran, ha dit Ordeig.  Ordeig diu que si PDeCAT i ERC negocien els pressupostos de l'Estat, el PSC farà el mateix al Parlament  El diputat al Parlament i primer secretari del PSC de les comarques de Lleida, Pirineu i Aran ha tornat a criticar la "deixadesa" i els "incompliments" del Govern pel que fa a inversions a les comarques de Lleida, Pirineu i Aran. Així mateix, ha emplaçat ERC i el PDeCAT a defensar "els interessos i les inversions de Catalunya" i els ha instat a asseure's a negociar els pressupostos de l'Estat per al 2019, que inclouran 2.200 milions d'euros més per a Catalunya, a més de les inversions reivindicades". "D'aquesta manera, el PSC al Parlament també ens asseure'm a negociar els pressupostos de la Generalitat", ha assegurat. "En el moment en què ens troben de dificultats i d'inestabilitat, si hi ha una finestra d'oportunitat per asseure'ns i parlar dels molts problemes que tenim, aprofitem-la", ha defensat Ordeig.     En el mateix sentit, Larrosa ha demanat la "responsabilitat" d'aquestes dues formacions perquè els comptes de l'Estat del PSOE puguin tirar endavant i ha assegurat que són uns "bons" pressupostos" per Lleida i la demarcació i "els més socials presentats mai". Així mateix i després dels resultats de les eleccions andaluses, ha advertit que l'alternativa "és molt pitjor", referint-se a una possible entrada de Vox al Congrés.

Summary: Larrosa confia mantenir la Paeria després de les municipals i seguir liderant un projecte "progressista" per a Lleida


El conseller d’Interior, Miquel Buch, i tres sindicats de Bombers han signat aquest divendres l'acord laboral fins el desembre del 2022, ratificat per prop de 70% de la plantilla del cos. El pacte arriba  després d'anys de negociacions i desacords, ja que l'últim va caducar el 2008 i va ser substituït el 2014 per un decret  sense l'acord dels sindicats i que va suposar augmentar les hores extres. La Conselleria s'ha compromès a reduir les hores de feina dels bombers, sobretot les extraordinàries, a  pagar-les millor i a convocar 750 places més fins d'aquí tres anys. És el tercer acord del cos en els últims 20 anys i les últimes negociacions van començar el juny de l'any passat amb el conseller Jordi Jané, passant per Joaquim Forn, "que l'hauria signat", ha dit Buch. Les principals i històriques reivindicacions del cos eren sobre l'estat deficient de molts parcs de bombers, les mancances en material i equipament específic, l'antiguitat dels vehicles i la falta estructural de plantilla. L'acord permetrà "remuntar" parcialment algunes d'aquestes mancances, ha dit Buch, que ha admès que no és l'acord que el departament voldria però sí el "possible" en les actuals  circumstàncies pressupostàries. Si la situació millora, ha dit que s'intentarà millorar el pacte. Aquest mateix divendres han començat el curs preparatori a l'Institut de Seguretat  Pública un total de 150 aspirants, que  fins el 30 de novembre faran unes 700 hores de formació, amb un 40% de teoria i un 60% de pràctica, de les que 140 hores seran d'aprenentatge en línia. D'aquests futurs bombers, només el 2,7% són dones, i tenen una mitjana de 31 anys, amb un màxim de 47 i un mínim de 23. La meitat dels alumnes procedeixen de les comarques de Barcelona, un 23% de Lleida, un 16% de Girona i només un 8,7% de Tarragona. Un 1,3% dels aspirants són valencians. A l'ISPC també s'hi estan formant 79 aspirants  a bombers de Barcelona. A més, ja s'estan fent les proves de preselecció de 250 aspirants més, que podrien acabar  el seu  curs entre aquest any i el vinent. Pels anys  2020, 2021 i 2022 es preveuen convocar 250 places més anualment. Amb aquestes 1150 places s'ampliarà la plantilla lleugerament, a causa  de les prop de 700 jubilacions d'un cos d'uns 2.500 membres. A banda,  també es faran diverses promocions internes. El 2019 es convocaran 194 places de bomber de primera categoria, 117 de  caporal, 63 de sergent, 50 d'oficial i 25  de sotsinspector. El 2021 es preveu convocar 99 places de caporal, 35 de sergent, 50 d'oficial i set  d'inspector. Un dels punts més importants és l'acord per la jornada anual obligatòria de 1.688 hores pels anys 2019 i 2020, amb especificació de les guàrdies de 24 hores, les jornades de formació obligatòria, les hores destinades a revisió mèdica i les proves de capacitació física. La jornada anual es reduirà a 1.664 l'any 2021 i a 1.640  hores l'any 2022. Les guàrdies complementàries d'estiu seran dues, voluntàries, de 7 del matí a 9 del vespre i es pagaran com a gratificacions extraordinàries. També s'han pactat els trams d'hores extres per activacions i es crearà una bossa de compensació d'hores extraordinàries. Igualment, també s'ha acordat un complement  de cobertura de mínims de parcs i altres unitats operatives fins el 31 de desembre del 2020. Serà un complement universal i homogeni per tots els grups i categories de 1.680 euros anuals sempre que es facin tots els serveis ordinaris planificats. L'acord també recull i regula aspectes com la compensació per assistència a judicis relacionats amb el servei, els desplaçaments entre parcs, els permisos i llicències, la carrera professional o el compliment de les obligacions en matèria de prevenció de riscos laborals. També es revisarà la situació de segona activitat  i els imports de cobertura de l'assegurança en cas  de mort i invalidesa. Buch ha agraït l'esforç negociador i ha emmarcat l'acord en altres mesures com la compra de 92 camions pesants per valor de 40 milions d'euros i 9,3 milions invertits en la millora  dels parcs i el material. En total hi ha en marxa prop de 70 licitacions, quan anualment se'n fan habitualment unes 20. El conseller ha dit que també vol arribar a un acord laboral amb els Mossos d'Esquadra, però la paralització judicial dels resultats de les eleccions sindicals fa que, segons ell, hi hagi el risc que un possible  acord amb l'actual Consell de Policia en funcions pugui ser impugnat judicialment per algun sindicat del futur Consell. "No sabem amb qui negociar, estem buscant solucions internes",  ha dit. Valoracions sindicals A l’acte també hi han participat el secretari general del Departament, Brauli Duart, el director general de Prevenció, Extinció d’Incendis i Salvaments, Manel Pardo, i el subdirector general operatiu dels Bombers, David Borrell, a més dels sindicats IAC-CATAC, Intersindical-CSC i CSIF. UGT signarà l'acord dilluns pel seu desacord en fer l'acte públic en campanya  electoral, mentre CCOO no l'ha signat.  L'acord es preveu portar al Consell Executiu de dimarts que ve perquè entri en vigor abans de l'1 de juny, com es va comprometre Interior i ha volgut remarcar Buch. Manel Titos, d'IAC-CATAC, ha dit que l'acord és "de mínims i transitori" però s'ha felicitat per l'arribada de nous  bombers i la derogació del decret que els obligava a fer 102 hores extres més cada any. També ha demanat més inversió en material.  David Hereu, de la Intersindical-CSC, ha dit que  l'acord és  "necessari però de mínims" i creu que caldrà millorar-lo. La UGT-Bombers considera que "fer coincidir de forma forçada la signatura de l'acord amb l'últim dia de campanya electoral és un acte d'oportunisme polític, i de propaganda electoral, i una manca de respecte a l'utilitzar una vegada més al col·lectiu per als seus interessos partidistes". "Per higiene democràtica i responsabilitat sindical, ens veiem en l'obligació moral de posposar la signatura al pròxim dilluns 27, ja passades les eleccions", argumenten, i afegeixen que ho faran "allunyats de la publicitat i el fals triomfalisme que li vol donar la Conselleria d'Interior". "Els presents acords, que arriben quatre anys tard, són fruit del rigorós treball dels delegats de la UGT, del conflicte i la reivindicació col·lectiva i no de l'assoliment d'un grup polític que ha deixat el cos de Bombers en col·lapse estructural fent ara de la necessitat virtut. Aquests acords, que només són laborals, no solucionen les imperioses necessitats estructurals denunciades pels sindicats els últims anys. Aquest acord no és més que una treva per a poder passar la difícil campanya forestal que ve amb pau social i amb la possibilitat de poder cobrir els parcs, novament amb el nostre sobreesforç (hores extres) i fins a un nou marc pressupostari", relata el comunicat. Des de la UGT asseguren que estaran "atents per a garantir que les millores i inversions promeses en campanya electoral es materialitzin en els pròxims anys i no es converteixin en un nou brindis al sol".

Summary: Govern i sindicats de bombers signen un acord històric per millorar la situació del cos


Ciutadans ha defensat que es presenti un candidat alternatiu si la sentència d'inhabilitació del president del Govern, Quim Torra, és ferma "perquè Catalunya no quedi paralitzada". El diputat de Cs Jorge Soler veu com un "encert" que el seu grup hagi contactat el PSC-Units, els comuns i el PPC per bastir una alternativa, tot i que fins ara no hagin rebut una resposta positiva. Soler ha acusat Torra de voler "tornar a paralitzar Catalunya i tornar a tancar el Parlament" i ha suposat que ho faria amb "la connivència" del president de la cambra, Roger Torrent. D'altra banda, Cs ha reclamat un ple monogràfic sobre salut i la covid-19 i ha criticat la consellera Alba Vergés per no fer "la seva feina".

Summary: Cs defensa que es presenti un candidat alternatiu perquè "Catalunya no pot quedar paralitzada"


Els Mossos d’Esquadra han detingut aquest dimarts un home acusat de disparar diversos trets contra un altre individu en ple carrer a Reus. Els fets van passar diumenge i el presumpte autor està acusat de temptativa d’homicidi, tinença il·lícita d’armes i amenaces. Cap persona va resultar ferida. Cap a dos quarts de vuit del vespre de diumenge, els mossos van rebre un avís d’una baralla en un bar del carrer de la Sardana entre diferents persones. Quan els agents van arribar-hi, la batussa ja s’havia dissolt i van interrogar diversos testimonis. Al cap d'una estona, però, van ser alertats de possibles dispars al carrer de Vila-seca arran d'una nova disputa protagonitzada pels mateixos individus.  Els mossos que es van desplaçar a aquest carrer van comprovar que ningú no havia resultat ferit, però que hi havia rastre d’entre tres i cinc trets provinents d’una pistola.  La investigació ha permès identificar i detenir aquest dimarts al migdia a Reus el presumpte autor dels fets. Es tracta d’un veí del municipi de 32 anys i de nacionalitat espanyola amb diversos antecedents.  Segons han informat els Mossos d’Esquadra, la investigació continua oberta i no es descarta la detenció de més persones implicades en els fets.

Summary: Detingut per disparar diversos trets contra un home a Reus


Els Mossos d’Esquadra van detenir aquest dimarts a la nit catorze persones a Tarragona acusades de desordres públics i atemptats als agents de l’autoritat, segons han explicat a l’ACN fonts del cos. Dels catorze arrestats, un és menor d’edat i ja ha estat posat en llibertat amb càrrecs per ordre de la fiscalia de menors. El jove haurà de comparèixer al jutjat quan se’l requereixi. Durant el matí d’aquest dimecres se sabrà com es procedeix amb ells, han indicat des del cos policial. Entre els desordres públics dels quals se’ls acusa hi ha danys a la subdelegació del govern espanyol, a l’edifici de l’Agència Tributària i al mobiliari urbà de la ciutat. Durant el matí d’aquest dimecres, a Tarragona s’han convocat dues concentracions de solidaritat amb les persones detingudes. A les nou del matí al Campus Catalunya de la Universitat Rovira i Virgili, i a les deu davant dels jutjats.

Summary: Un dels catorze detinguts pels aldarulls de Tarragona és menor i ja es troba en llibertat amb càrrecs


Des que es va començar a implantar el Pla Bolonya l'oferta d'estudis universitaris a Catalunya, ara en graus, ha crescut un 30% respecte el 2007 quan l'estructura era de diplomatures, llicenciatures i enginyeries. En les universitats públiques, el creixement és del 29% mentre que a les privades, el 31%, una tendència clarament diferent a la de la resta del sistema universitari espanyol. Així ho destaca el darrer informe de l'Observatori del Sistema Universitari (OSU), que apunta que en deu anys, l'oferta a les universitats espanyoles ha crescut un 13%, un 2% a les públiques i un 66% a les privades. Des de l'OSU recomanen revisar la proposta actual, reduir el nombre de graus i suprimir els graus propis per superar l'oferta ''heterogènia'' i ''insuficientment intel·ligible''.

Summary: L'oferta de graus a Catalunya ha crescut un 30% des de la implantació del Pla Bolonya